Recomandări privind utilizarea informațiilor cu caracter personal și informațiilor sensibile

Introducere

Ca parte a activității Dvs. în cadrul proiectelor finanțate de LED probabil veți aduna informații cu caracter personal și informații sensibile[[1]](#footnote-1) cu privire la persoanele cu care lucrați și veți distribui conținut vizual prin intermediul diferitor canale de comunicare. Conținutul vizual (adică fotografii și videouri împreună cu informații textuale) poate fi foarte eficient și util pentru documentarea, demonstrarea, promovarea sau celebrarea activităților și experiențelor aferente activității Dvs. Cu toate acestea, este important să țineți cont de responsabilitatea pe care toți o avem – asigurarea respectării și protecției drepturilor și libertăților oamenilor, inclusiv dreptul la protecția datelor personale și respectării vieții private. Utilizarea necorespunzătoare a informațiilor cu caracter personal poate face persoana vulnerabilă la discriminare sau hărțuire, cu impact posibil asupra calității vieții pe care o are persoana și asupra abilității de a participa în activități cotidiene. Pe lângă impacturi sub formă de hărțuire și discriminare, aceasta poate duce la umilire sau ridiculizare. Este important de reținut faptul că modul în care noi alegem să prezentăm informația cu caracter personal afectează atitudinile, gândurile și convingerile audienței față de persoanele vizate.
Dumneavoastră purtați, față de persoana pe care o prezentați, răspunderea de a utiliza și împărtăși informațiile și conținutul vizual într-un mod corect, etic și echidistant. Strategia Dvs. de comunicare trebuie să sprijine un discurs în care drepturile omului și obligațiile Dvs. ca organizație de societate civilă sunt respectate. Deseori, acest fapt înseamnă să înfruntăm discriminarea. Fotografiile sau videourile persoanelor în situații vulnerabile trebuie să se axeze mai mult pe cauzele vulnerabilității, barierele ce țin de atitudine sau de mediul înconjurător decât pe însăși persoanele afectate. Încercați să comunicați problemele de nedreptate astfel încât ele să reflecte cauzele, nu efectele. Prezentați rolul și responsabilitățile persoanelor responsabile[[2]](#footnote-2) în eliminarea deficiențelor și barierelor din calea echității și incluziunii.

**Principii**

1. **Fiecare ființă umană este egală în demnitate și în drepturi. Strategia Dvs. de comunicare trebuie să respecte demnitatea inerentă, autonomia**[[3]](#footnote-3) **persoanelor, inclusiv libertatea de a lua decizii proprii (cuvântul cheie ”decolonizarea storytelling (arta povestirii)”**[[4]](#footnote-4)**). Fiți conștienți de** poziția Dvs. dublă, de adult și de autoritate (care sunt relațiile ierarhice?). Atunci când prezentați conținutul vizual, ajutați publicul Dvs. să facă legătura cu persoanele prezentate nu în bază de compătimire sau milă. Fiecare persoană este egală cu ceilalţi membri ai societății și trebuie tratată ca atare.
2. **Nu vorbiți – ascultați.** Nu folosiți oamenii pentru a spune istoria *voastră*. Încercați să ascultați și să comunicați istoria oamenilor cu care lucrați. Prezentați persoanele cât mai exact posibil, evitând stereotipuri, puncte de vedere patriarhale, descrieri de superioritate, rușinare, nostalgie, romantizare, exotism și prejudecăți personale.
3. **Nu faceți rău.** Protagonistul materialului ar putea fi expus unui risc de consecințe negative în rezultatul dezvăluirii identității sau istoriei personale prin publicarea fotografiei sau datelor cu caracter personal. Tratați toți oamenii cu respect și demnitate. Prezentarea persoanelor în situații vulnerabile, accentuarea sărăciei sau lipsei de autonomie este degradantă și dăunează bunăstării psihologice a persoanei respective și apropiaților ei.
4. **Obțineți consimțământ** înainte de fotografiere sau filmare. Toate fotografiile persoanelor vor fi deținute legal și nu vor fi manipulate necorespunzător. Datele personale cât și pozele sau videourile trebuie să fie utilizate doar cu scopul care a fost convenit. Respectați dreptul persoanei de a refuza să fie fotografiată. Dacă simțiți măcar un pic rezistență sau confuzie, abțineți-vă de la fotografiat sau filmat. La editarea și selectarea materialelor care să fie publicate, împărtăși-ți conținutul video cu persoanele cu care lucrați.

**Considerente speciale**

Fotografiile și videourile, care abordează probleme sensibile din punct de vedere cultural sau politic, trebuie să protejeze identitatea și intimitatea persoanelor fără consimțământ informat și bine-reflectat.

1. Evitați difuzarea oricăror indicii care ar putea conduce la identificare. Poziționați aparatul de filmat astfel încât să nu poată fi văzute fețele sau alte trăsături unice.
2. Obțineți consimțământ scris pentru utilizarea numelor și locurilor adevărate în situațiile care ar putea, drept rezultat, cauza anumite prejudicii. Nu există excepții nici pentru utilizarea informațiilor sensibile și lucru cu mass media. În situație contrară, eliminați informațiile personale detaliate, ca de exemplu nume și locuri în imagini sau în orice documentație aferentă.
3. Supraviețuitorii exploatării sexuale, violenței în bază de gen sau abuzului nu trebuie identificați ca atare (decât dacă este obiectivul unui proiect cu o strategie media bine reflectată, care ține cont de drepturile și necesitățile grupului respectiv).
4. Statutul cuiva drept persoană care trăiește cu o problemă medicală gravă nu trebuie dezvăluit în lipsa unui consimțământ scris.
5. Statutul cuiva drept persoană cu orientare sexuală nedominantă sau identitatea de gen a unei persoane nu trebuie dezvăluit în lipsa unui consimțământ scris.
6. Implicarea unei persoane în activități social marginalizate sau criminale nu trebuie să fie identificată fără permisiune scrisă.
7. În situație de criză (tragedii personale), este nevoie de multă atenție la fotografierea persoanelor. Nu exploatați vulnerabilitatea unei persoane în timp de traumă sau suferință.

**Lucrul cu copiii**

Există cerințe suplimentare privind fotografierea și filmarea persoanelor cu vârsta sub 18 ani. Toate cele menționate mai sus sunt valabile și pentru copii. Punctele următoare adaugă cerințe *suplimentare* sau accentuează sau detaliază anumite aspecte specifice ale punctelor deja menționate.

1. Copiii au drepturi. Copiii sunt subiecți activi ai drepturilor și nu obiecte pasive ale protecției. Demonstrați autonomia copiilor și capacitatea acestora de a lua decizii independent, nu limitele acestora.
2. De ce copiii? Fotografii și videouri ale copiilor trebuie făcute, păstrate și utilizate doar în cazul când există un motiv valabil, asociat obiectivului proiectului. Copiii nu vor fi utilizați drept decor frumos pentru anumite lucruri ce nu au nicio legătură cu copiii.
3. Evitați difuzarea oricăror indicii care ar putea conduce la identificare. Orice fotografie sau video nu trebuie să permită unei persoane neautorizate să identifice un copil sau unde se află acesta. Evitați utilizarea numelor copiilor în titlurile fotografiilor. Nu afișați informați despre hobby-uri, ce le place și ce nu le place, școala la care merg etc., deoarece astfel de informații au potențial de a fi utilizate ca instrumente de ademenire de către agresori. În special, trebuie să fiți atenți când fotografiați copii în circumstanțe vulnerabile, precum exploatarea, traficarea etc. În astfel de cazuri trebuie să utilizați nume fictive și imagini în care nimeni nu este expus. Datele personale, ca de exemplu adresa electronică, domiciliul și/sau numărul de telefon nu trebuie dezvăluite niciodată.
4. Evitați prezentarea protagoniștilor angajați în activități cotidiene. Copiii nu trebuie filmați sau fotografiați în situații care sunt percepute ca activități obișnuite din viața particulară, precum igiena personală, schimbarea hainelor, sau situații în care sunt vizibile părți ale corpului care nu sunt văzute de regulă în public. În niciun caz nu trebuie făcute și utilizate fotografii sau videouri de copii dezbrăcați. Fotografii ale copiilor ce participă la activități cu un minim de îmbrăcăminte pe ei (de exemplu înot sau gimnastică) sau care prezintă copiii în poziții neobișnuite ar putea fi utilizate necorespunzător, de aceea ele trebuie să fie evitate, cu excepția faptului când există un motiv valid și o strategie de comunicare bine reflectată, care ține cont de riscul de utilizare abuzivă a materialelor.
5. Supravegheați. Nu permiteți fotografilor sau membrilor mass media să aibă acces nesupravegheat la copii. Nu permiteți sesiuni foto unu-la-unu în timpul evenimentelor sau în timpul sesiunilor foto aferente proiectului Dvs.

**Păstrarea conținutului vizual**

Prin colectarea informațiilor cu caracter personal și producerea de conținut vizual, vă asumați și responsabilitatea de gestionare corespunzătoare a acestor materiale.

1. Păstrați informațiile și datele media în siguranță și controlați accesul la ele.
2. Facilitați feedback-ul. Elaborați o procedură pentru raportarea utilizării conținutului sau fotografiilor necorespunzătoare, pentru a ajuta la reducerea riscurilor pentru persoanelor prezentate în ele. Luați măsuri după ce recepționați feedback.
3. Dacă este angajat un fotograf sau cameraman extern, trebuie să existe un acord scris cu specialistul respectiv cu privire la faptul cui îi aparțin drepturile de publicare și de utilizare a fotografiilor/videourilor.
1. Prin noțiunea de „informații sensibile” avem în vedere informații despre originea rasială sau etnică, convingerile religioase, mediul socio-economic, statutul economic, identitatea culturală sau socială, afilierea politică, orientarea sexuală. Toate cele menționate sunt percepute drept informații sensibile, care au potențialul de a expune persoanele la risc de discriminare sau alte consecințe negative. [↑](#footnote-ref-1)
2. Persoanele responsabile sunt preponderent actori guvernamentali. Aceștia includ toate organele statului, ca de exemplu parlament, ministere, autorități locale, judecători, atuorități de justiție, poliția, profesorii sau lucrători de extensie. Ei toți au obligațiile de a respecta, proteja și îndeplini drepturile omului. [↑](#footnote-ref-2)
3. Autonomia este capacitatea și voință spre inițiative intenționate – opusul neajutorării. [↑](#footnote-ref-3)
4. Arta povestirii este un mijloc de împărtășire și interpretare a experiențelor. Se bazează pe extragerea, construirea și, ulterior, prezentarea unei povestiri publicului. Decolonizarea povestirilor deschide posibilități pentru grupurile marginalizate să relateze istoriile lor, să prezinte modul în care ei văd lumea fără a fi criticați sau ridiculizați. [↑](#footnote-ref-4)